Mäejutlus

Mäejutlus on kogum Jeesus Kristuse esmasest evangeeliumikuulutusest Uues Testamendis Matteuse evangeeliumis Mt 5–7.  Mäejutluse lühem versioon on Luuka evangeeliumis Lk 6:20–49; Lk 11:2–4. Matteuse evangeeliumis olev mäejutluse tekst on Jeesuse pikim Uues Testamendis katkematult sisalduv õpetuskõne. Mäejutluses sisaldub ka meieisapalve.

 Nimetus 
Eesti keeles on "Mäejutlus" otsetõlge ladina ja saksa keelest. Ladina keeles on tekst kui "Sermo in monte" või "Oratio montana". Saksa keelde on see tõlgitud kui "Bergpredigt" või "Bergrede".

 Taust 
Kui Ristija Johannes oli Jeesuse ristinud, oli Jeesus 40 päeva kõrbes Saatana kiusata Mt 4:1–11; Lk 4:1–13. Pärast Ristija Johannese vangistamist siirdus Jeesus Galileasse ja hakkas evangeeliumi kuulutama Mt 4:12, Lk 4:14. Enne mäejutlust oli Jeesus kutsunud oma esimesed jüngrid, Luuka evangeeliumi järgi aga valinud kõik 12 apostlit Lk 6:12–16. Luuka evangeeliumi järgi oli Jeesus teinud enne mäejutlust oma esimesed imeteod Lk 4:31.

 Asukoht 
Mäejutluse asukohaks on nimetu mäenõlv Galileas Mt 5:1. Geograafiast olulisem on mäe usuline tähendus, kuna Matteus kujutab mäejutlusega Jeesust kui uut Moosest: nii nagu Mooses edastas Iisraeli rahvale Siinai mäel käsuõpetuse Jumalalt, nii annab Jeesus oma jüngritele ja kogunenud rahvahulgale mäejutluses juhiseid, kuidas käsuõpetuse järgi elada.

 Sisu 
Sissejuhatus Mt 5:1-2
Õndsakskiitmised Mt 5:3–12; Lk 6:20–23
Jeesuse jüngrite kutsumusest Mt 5:13–16
Moosese käsuõpetuse seletus Mt 5:17–48; Lk 6:27–38
Heategudest Mt 6:1–4
Meieisapalve Mt 6:5–15; Lk 11:2–4
Õige paastumine Mt 6:16–18 
Himustamisest Mt 6:19–24
Usaldusest Jumala vastu Mt 6:25–34
Silmakirjalikkusest ja kohtumõistmisest Mt 7:1–6
Palvest Mt 7:7–11
Õigest eluviisist Mt 7:12–27

 Õpetus 
Mäejutlus ei tühista Vana Testamendi seaduse kõlbelisi ettekirjutusi, vaid ilmutab neis peituvaid võimalusi ja laseb neist välja kasvada uued nõuded Katoliku Kiriku Katekismus §1968. Jutluse vältel ilmneb Jeesuse eesmärk juhendada inimesi Jumala suunas. Iga kristlase eetilised valikud, igapäevased otsused, pühad teod ja vagaduse ilmingud peavad olema motiveeritud soovist olla Jumalale meele järgi. Jumalale meelepärasel inimesel tuleb vältida omakasu ja materialismi ning teha Jumal-Isa tahtmist. Mäejutluse alusel peavad kristlase elus olema Jumala riik ja igavikulised väärtused esikohal Mt 5:34. Jutluse sisu võib kokku võtta Mt 5:48: "olge siis täiuslikud, nõnda nagu teie taevane Isa on täiuslik." Kristlase täiuslikkus tähendab mäejutluses pikameelsust ja armastust isegi vaenlaste suhtes, soovides neile head ja mitte kurja Mt 5:44. Seaduse vastu eksija loodab sellele, et Jumal on armuline. Jumala andestus on kristlase elus keskne, seega tuleb kristlasel ka teistele andeks anda Mt 6:12–15.

Õndsakskiitmised tuletavad meelde, et Jumala riik tuleb täiel määral tulevikus, need kes elavad praegu Jumala riigi seaduste järgi saavad tasu Mt 5:3–12. Kristlaste jumalakartlik ja omakasupüüdmatu elu peaks mõjuma maailmale, nagu sool ja valgus Mt 5:13–16. Jeesuse jüngrid peaksid oma eluviisidega esindama palju sügavamat õigsust, kui variserid ja kirjatundjad Jeesuse päevil Mt 5:17–20. Seepärast mõistab Jeesus hukka silmakirjalikkuse ja kohtumõistjaliku suhtumise Mt 7:1–5. Jeesus võimendab Moosese käsuõpetust esile tuues, kuidas hirmsad patud (mõrv, abielu rikkumine jne) saavad alguse tühisena näivast mõtetest ja sõnast. Jeesuse kavatsus on lõigata patu ahel eos läbi. Vihasest sõnast võib tõusta tüli, millel on halvad tagajärjed Mt 5:22, abielurikkumist saab vältida intiimsete olukordade vältimisega Mt 5:28. Mäejutlus tegeleb sisemiste pattudega, nagu himustamine ja kadedus.

Jutluses on hulgaliselt keelekujundeid (maa sool Mt 5:13; maailma valgus Mt 5:14; linn mäe otsas ; lamp lambijalal Mt 5:15; kehaosade eemaldamine Mt 5:29–30; juuksevärvi muutumine Mt 5:36; silm kui ihu lamp Mt 6:22; kaks isandat Mt 6:24; taeva linnud Mt 6:26; lilled väljal Mt 6:28; pind silmas Mt 7:3; Jumala riik kui kitsas värav Mt 7:13; puud tuntakse viljast Mt 7:18; kaks kojaehitajat Mt 7:24–27. Kohati on keelekujundid ülepaisutatud ja kindlasti mitte sõnasõnalise tõlgenduse tarbeks Mt 5:30; Mt 7:4. Paljud näited on toodud elust enesest, eriti Rooma okupatsiooni tingimustes Mt 5:38–47.

 Mäejutlus eesti keeles
Georg Mülleri jutlustest 17. sajandi algusest on säilinud varasemad teadaolevad eestikeelsed kirjakohad mäejutlusest Mt 5:3; Mt 5:16; Mt 6:13; Mt 7:28–29.

Mäejutluse tekst ilmus esmakordselt tervikuna eesti keeles 1686 "Wastses Testamendis".

 Viited 

 Kirjandus 
Robert Võsu: "Mäejutlus". ALLIKA KIRJASTUS, 2014.

 Välislingid
Mäejutlus. Piibel.net (eesti keeles)
Mäejutlus 1686. aasta "Wastses Testamendis".
Mäejutlus. Advent.ee

Kategooria:Piibel
Kategooria:Uus testament